**Styrk relationen til fremtidens talenter igennem et projektorienteret forløb**   
  
**Hvad er et projektorienteret forløb?**

Studerende på kandidatuddannelsen i Kunsthistorie kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret.

Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Kunsthistorie?**

Som virksomhed/organisation kan du forvente, at den studerende kommer med kvalificeret viden om kunsthistorie og visuel kultur, som kan bruges til at løse konkrete kunst- og visualitetsfaglige opgaver skriftligt såvel som mundtligt og i forhold til forskellige målgrupper. Gennem studiet har den studerende også lært at tage ansvar for sine arbejdsopgaver, at arbejde målrettet med at finde løsninger og nysgerrigt reflektere over koblingen mellem teori og praksis, fx i forhold til at tilrettelægge og evaluere arbejdsprocesser og sikre et godt samspil med andre fagligheder.

Da alle studerende er forskellige i forhold til specifikke faglige interesser, og hvad de mere præcist har fordybet sig i undervejs i uddannelsen, er det vigtigt, at du tager en dialog med den studerende i forhold til, hvilke arbejdsopgaver der vil udgøre det bedste match og dermed sikre et optimalt udbytte for begge parter. Et projektorienteret forløb på Kunsthistorie afsluttes i midten af oktober, hvorefter de studerende skal aflevere eksamensopgave.

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start, inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation skal den studerende samtidig deltage i vejledning, undervisning på universitetet og bruge tid på specialeforberedende arbejde. Det projektorienterede forløb afsluttes med en eksamen, som den studerende også har brug for tid til at forberede undervejs.

Som projektvært skal du derfor forvente, at den studerende skal have tid til at løse opgaver stillet af universitetet. Vær opmærksom på at der er mulighed for at forlænge samarbejdet med den studerende, fx i form af et erhvervsspeciale eller et studiejob.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkommen til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og find informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende/projektorienterede-forloeb-i-virksomheder-og-organisationer/information-om-projektorienterede-forloeb)

Med venlig hilsen

**Lise Skytte Jakobsen**

Afdelingsleder

Tlf: +45 61 30 39 16

Mail: afdelingsleder.kaem@cc.au.dk